
Francogallia, avagy az állam mindenhatóságának kérdése a hugenotta háborúk Franciaországában

A 16. századi Franciaország történetének egyik meghatározó fejezete a vallásháborúk és a modern állam kiépülésének a története is. A korszak két legjelentősebb teoretikusa, Jean Bodin és François Hotman ebben a miliőben alkották meg – egymás téziseire választ és cáfolatot adva – történelemformáló, vagy történelemformálásra szánt politikai elméleteiket. Míg Bodint a szuverenitás, addig Hotman Francogallia című munkáját a zsarnokság kérdésköre izgatta. A Francogallia egyes fejezetei a szerző jelentős történetírói munkásságáról tanúskodnak, a frankok eredetét, nyelvét és történetét tárgyalják. Mindemellett a mű kulcsfontosságú részeit a kálvinizmus társadalmi, politikai doktrínáit is magába foglaló és azokat kiindulási alapnak tekintő, az állam kormányzására és felépítésére vonatkozó fejezetek adják. Hotman e fejezetekben írja le az állam legfontosabb intézményi és hivatali kereteit, részletesen bemutatva többek között az általános gyűlés, a szuperintendánsok, connétable-ok és parlamentek feladatköreit. Ideája egy olyan állam, ahol az intézmények eleven gátjai a zsarnokság kialakulásának. Célkitűzésünk eme hotmani gondolatok magyar szakirodalomban oly kevéssé ismert bemutatása.



